УЧЕНИЦА ГЕНЕРАЦИЈЕ 2020. ГОДИНЕ

Теодора Ивковић 4/1

Теодора је нашу школу уписала као ученица генерације у ОШ „Мирослав Антић“. Као изузетан млади лингвиста и учесница многих такмичења из српског језика и књижевности уписала се на друштвено-језички смер. У Тринаестој београдској гимназији наставила је да постиже изузетне резултате, па је сваке године освајала једно од прва три места на републичким такмичењима из српског језика и књижевности, или на „Књижевној олимпијади“.

Већ у првој години почела је да учи кинески језик, који се код нас учи у сарадњи са Институтом „Конфуције“, где је показала изузетана таленат – освојила је прво место на такмичењу „Знањем до Кине“, што јој је омогућило да заједно са још 8 ученика наше школе проведе летњи распуст у Кини, како би што боље научила овај древни и раскошни језик. У Кини је била у контакту са бројним ђацим из читавог света у чијим се школама учи кинески.

Друштвена и омиљена међу ученицима укључила се и у међународну размену са нашом братском школом из Вроцлава, гимназијом „Стефан Жеромски“.

Била је активна и у Ученичком парламенту.

Теодора је и у наставном делу била изузетна – заслужила је „Вукову диплому“.

После више година, теодора је прва ученица која је проглашена за ученицу генерације са друштвено-језичког смера, што њен успех чини још већим.

Уписала је Правни факултет Универзитета у Београду са максималних 100 бодова.

Сигурни смо да ће се о Теодори још чути...